khistorydata/jeongjo-sjw-relations huggingface dataset:
정조 0년 · 강
藥房入診。余侍坐。
정조 0년 · 강
大臣備局堂上入侍。余侍坐。
정조 0년 · 강
引接領左相于尊賢閣。
정조 0년 · 목
余曰。今日召卿等。以備堂事欲有所言矣。鄭厚謙雖與卿有親嫌。仰請差下好矣。領議政金尙喆曰。臣則旣有親嫌。有難自臣先奏。而左相若發端。則臣當繼奏。余曰。昨日大臣書啓。極爲非矣。提調以此徑出乎。領相曰。提調恐不可以書啓事徑出矣。余曰。兵判一疏。旣以大計爲之。則不可以自己事視之。似不可不引義矣。領相曰。昨日傳諭。出於意外。故大臣書啓。未及商量照管而然矣。余曰。韓判府事書啓則遣辭之際。極其渾厚。可謂得大臣之體矣。
정조 0년 · 강
召接承旨于尊賢閣。
정조 0년 · 강
遣史官。諭判府事韓翼謩。
정조 0년 · 목
令曰。卿之向日筵奏。辭未暢意之致。況兵判之疏。其所輕重者。意亦可見。昨日恩諭。 聖明俯燭。余何多誥。見卿書啓。意旨淳厚。綽有古大臣風。余之起敬。良亦多矣。今則大禮當前。邦慶維新。此非卿一向在外之時。敷示心腹。有此慰諭。卿其體此至意。卽爲入城。
정조 0년 · 강
召接兵曹判書徐命善于尊賢閣。
정조 0년 · 목
余曰。兵判引義。誠是矣。能出死生。爲 宗社大計。其死其生。與國共之。於此可知矣。今者處義。可謂善矣。卿須推此心加勉可也。命善對曰。臣之今番事。爲國非私也。但恐其陷於旡妄之過矣。昨聞書啓之來。其辭語頗有發明諸意。故在臣處義。不可終嘿。倉平陳章矣。余曰。此豈可發明之事也。○余曰。兵曹雇立分給之時。多有紛挐之弊云。然乎。命善曰。曾聞有此弊。而臣之待罪本兵屬耳。故姑不知其弊之爲如何耳。余曰。此之紛紜。似由於軍色之不擇故也。命善曰。分給之際。差備所屬之紛挐尤甚云矣。余曰。此則各別申飭。若有作此紛挐者。自該曹草記可也。○余曰。別監輩於內局。作亂特甚。其弊不一而足云。極爲駭然矣。內局非爲掖隸而設也。豈可如是乎。此後。若有如前之弊。草記可也。命善曰。當依下令爲之。余曰。各宮房所送藥物。次知中官必啓請。待標紙入之。自是前例也。近來其法廢。而醫女以口傳入之。其間必有弄奸之弊矣。仍令曰。蔘黃之月計啓下。法意不輕。至於貼藥丸藥。必皆標紙啓下古例也。挽近以來。虛實混淆。甚非當初立法之本意。提調旣已親聽下令。今後各宮房貼藥與丸藥。依舊例。待啓下標紙擧行。而醫女醫官口傳啓請之事。一切嚴禁。
정조 0년 · 강
以金夏材爲副提學。前望也。
정조 0년 · 강
召接講官于尊賢閣。
정조 0년 · 목
輔德李鎭衡。兼司書洪國榮。持春秋集傳。入對。
정조 0년 · 강
掌令兪恒柱上書。賜批。
정조 0년 · 목
書略曰。夫山野之人。不合時樣。出處之義。異於俗規。而惟其所讀者古書。所講者古義。則名賢輩出之鄕。 列祖培植之餘。必有窮經抱志之士。蘊櫝待賈之賢。惟在人君深軫如渴之誠。特侈禮遇之道。使之彈冠于于。倂進於朝。則亦豈無彬彬可觀之效哉。朋黨之弊。所由來者漸矣。而實賴我 大朝五十年苦心調劑。治範箕疇。囿一世於蕩蕩平平之域。庶幾人皆革心。仰承 聖化。而臣竊觀夫考剡之際。或欠無我之跡。政注之間。不無偏重之弊。豈可謂粹然一出於大公至正之道哉。伏願我邸下益加董飭。專責恢張。以軫涓涓之戒焉。科目取人。雖非三代舊制。行之已久。效益實多。而近日以來。漸不古若。私逕開而不以爲怪。借述多而不知爲羞。倖科啓濫赴之心。外場恣胥隸之手。言之足以污口。思之實爲寒心。若論其弊之尤者則曰。鑑別不明。取捨不公。設科太數。呈劵太急。出榜太速也。誠使三年大比及應行增別庭謁之外。勿設無名之科。試士之時。緩其晷刻。賜燭俾盡於三丁。成丹必資於九轉。則擧子必盡其才力之所到矣。拆榜之際。如宋歐陽脩之鎖圍一月。我朝金安國李晬光之考劵十五日。則主司亦得盡眼目之所及矣。彼不以倉卒製呈爲才。此不以草率了當爲能。則夫安有遺珠之歎。抱玉之怨哉。然而監別取捨之方。惟在於有司之良不良耳。眼雖明。而心苟不公。則不得爲良有司矣。心雖公。而眼苟不明。則亦不足爲良有司矣。必擇其心地公平文望著稱者。儲養有素。責以成效。如有不能者。上自大臣。下至臺閣。輒爲請罪。則彼亦外懼罪戾之至。內懷自惜之心。其犯奸逞私。必不至於近年之放恣無忌矣。且頃年一經之講。實爲良規。所恨。行之未久。旋爲革罷。今於庭謁。不設初試之科。則有難盡爲考講。而每於增別初試之後。背講一經。盡其考講。一如己卯別試之爲。則法無苛細之歎。士有通經之美矣。又於節製入格者。使之背講。旣居首而又能誦者。許赴殿試。其不能者。付之增別會試。必使能講而後始赴。則亦可爲勸沮之道矣。如是之後。又立面試之法。卽日放榜。則試以五七言短律或箴銘頌中一篇。佗科則試以論策賦表中一篇。能製者方許唱名。而嚴其隄防。無所容其奸僞。其不能者。卽爲拔榜。停擧十年。則從前許多科弊。將不期革而自革矣。夫如是則上世里選鄕擧之制。雖未能遽復。猶足爲今日矯弊之策矣。夫銓選與科試。互相表裏者也。科試以作成之。銓選以簡拔之。其爲任也。顧不重歟。然而用捨乖方。僥濫多門。聞有以權勢而得官。情面而得官者矣。未聞有寒俊之士。遐遠之人。能自表現者矣。厥咎誰執。此則銓選之過也。躁競成風。則恬退者羞與竝進。鑽刺得官。則自重者咸思遠跡。此勢之必然也。 皇明以高第用人。故雖有高才異能。屈於下甲。則終身不離郡縣。我朝以門閥用人。故雖有學識才猷。阻於地望。則一生不免潦倒。門閥之中。又歧名色。分排之際。殆同三四之賦芧。競進之習。便成甲乙之爭產。此誠不可使聞於鄰國也。我邸下承 列聖艱大之托。受 大朝精一之傳。當今急先之務。莫過於申飭選部。恢弘公道。收拾人才。佐成治理。惟邸下懋哉懋哉。至於陰雨之無備。卽我東之隱憂也。徒恃昇平。專事恬嬉。內而師律不講。錢布虛耗。外而城池不修。隊伍不明。若是而尙曰吾有所恃乎。古人云酒猶兵也。寧可百日不飮。不可一日無備。曾謂千乘之治國。不及酒人之愛酒乎。亟令內外將帥之臣。凡係詰戎之政。一遵舊制。盡心擧行。而我國選將之道。尤爲疏謬。粗習武技。一登科第之後。視騎射如弁髦。惟以干謁爲能事。善事權貴。驟登宰列。如此之輩。尙可責以緩急之用乎。從今以往。更飭新進武弁。明習組練之餘。詰以古今成敗。歷代兵制。山川險夷。關防便宜之策。永立規程。其中如有才識卓異者。各別擢用。顯示優異之典。則雖當平世。必有實效矣。生民休戚。係於守令。而循良之治罕聞。剝割之政是事。哀我民斯。何以聊生。邸下嘗見無勢之人。疏逖之臣。得典腴邑者。亦嘗見道臣殿最繡衣書啓。曾有權貴家子弟之被斥者乎。夫安逸之樂。勢利之榮。人情之所同然也。特以畏罪怵法。不敢肆爲奸慝耳。今銓曹如此。道臣如此。繡衣又如此。彼爲守令者。苟非上等之人。則何憚而不爲非乎。此非特守令之罪也。申飭銓曹。爲官擇入。如有犯科作奸者。各別重繩。則庶可以責來效矣。近世臺閣之風。掃地盡矣。論袞闕則有畏罪之心。攻權宰則有中傷之憂。彈劾武蔭則以爲疲惱。陳勉君德則以爲陳腐。而尋常官師之規。當之者。猶以爲嫌怨。甚至聲氣相加。子弟不相見。如是而臺閣之上。尙有可言之事乎。言路之閉塞如此。而其國之興隆。非臣攸聞。若其激勵之機。亶在我邸下一心上做去耳。其狂直者優容之。含嘿者譴責之。勿以詆訐而疑之。勿以疏野而侮之。常示嘉善之色。務盡來諫之路。則彼臺閣之臣。自知直能見容。狂不見罪。言則用而身則榮。將見讜言之日進於前矣。豈不休哉。豈不盛哉。批以。書中條陳。言甚是矣。當留念。科講事。事係更張。議大臣稟處。
정조 0년 · 강
兵曹判書徐命善上書。賜批。
정조 0년 · 목
書略曰。臣伏見判中樞府事洪麟漢書啓。則有曰一段理外之說。不忍追提呶呶。此指臣疏而言也。未知臣疏有何理外之說。反復點檢。終不能覺得。豈臣執滯之見。迷不知變而然耶。抑當之者別有可卞之端而然耶。如有之則洞然昭晰。打破臣言可也。何必囫圇說去。只以理外二字。容易句斷也。然臣果以理外之說。加諸大臣。則其罪不輕。顧何敢厭然自是。不知所處乎。兹敢退伏私次。冒入文字。伏乞下臣司敗。亟治臣誣罔之罪。以爲妄言者之戒。批以。卿之向日之疏。余則以爲中理。大臣所謂理外之意。余莫曉也。豈其時日不久。未及恕究之致耶。爲大臣慨然也。卿其勿辭。卽爲進參診筵。
정조 0년 · 강
召接藥房提調兵曹判書徐命善于尊賢閣。
정조 0년 · 목
命善達言。心腎湯煎入時。曾令醫官吳道烱監煎矣。今則事體自別。臣當稟定。而宮官先達。臣誠悚惶矣。請自今日。臣爲監煎。從之。
정조 0년 · 강
飭武臣賓廳日次講。
정조 0년 · 목
余謂都總管李溎曰。久廢之餘。今始修擧。着實捧講可也。○兵曹達。今日武臣賓廳講。武兼朴順陽。孫武子不通。部將崔範重。御營把總鄭汝坤。三略不通。請竝推考。從之。
정조 0년 · 강
酌處諸道殺獄罪人。
정조 0년 · 목
秋曹議讞以達。令曰。旕乭事。李官議讞甚是。減死定配。全汝鐄之仍前同推。婢貴暹之參酌處之。竝依申目施行。貴暹之當初成獄。殊欠審愼之道。其時道臣。從重推考。
정조 0년 · 강
召接輪臺官于尊賢閣。宗親府典簿洪進漢。禁府都事鄭志儉。忠勳府都事趙瑗。中樞府都事李潤謙。司錄兪鉉章。
정조 0년 · 강
召接都監堂上于尊賢閣。
정조 0년 · 목
禮曹判書趙重晦達言。 太廟上册寶時。 永寧殿一體遣大臣攝行乎。從之。又達言。 大殿上册寶處所及陳賀處所。以便殿擧行乎。余曰。已有成命。便殿擧行。上册寶處所。則臨時稟于 大朝定奪可也。又達言。 毓祥宮上册印告由祭。旣已前期三日設行。當日上册印祭。何以爲之乎。余曰。上册印後祭享。依例磨鍊。又達言。壬辰年 徽寧殿追上徽號時。告由祭則前期設行。而上册寶時。無行祭之事矣。今番則何以爲之乎。余曰。今亦依此爲之。又達言。 中宮殿陳賀。勿爲擧行事。稟啓蒙允矣。進册寶時行禮之節。不爲磨鍊乎。余曰。 太廟上册寶時。雖非陳賀。亦有行禮之例。 中宮殿陳賀。雖不敢循例磨鍊。上册寶時行禮節次。依 大朝上册寶時例磨鍊可也。又達言。壬辰年因特敎。 太廟　徽寧殿無改題主之事。今番則何以爲之乎。余曰。今番上號時擧行諸事。一依壬辰年例爲之。已有特敎。此亦宜無異同矣。又達言。壬辰年 毓祥宮上册印時。無讀册印之節。今番則何以爲之乎。余曰。今亦依此爲之。又達言。壬辰年 徽寧殿上册寶出還宮時。以絳紗袍磨鍊矣。今番則何以爲之乎。余曰。今亦依此爲之。又達言。上尊號陳賀時。王世孫座堂受賀。依例磨鍊乎。余曰。稟于 大朝可也。○余曰。今番則與壬辰體貌有異。書寫官。雖大臣。必往都監書之可也。
정조 0년 · 강
令擇差京兆堂上。
정조 0년 · 목
令曰。詞訟劇地。豈是養病之司。歲翻以後。一不開坐。事極未安。判尹近尋呈告云。事勢似然。勿論。其外稱病諸堂。一竝罷職。京尹之任。不輕而重。分付銓曹。其令擇差。
정조 0년 · 강
召接製述官徐命膺于興政堂。
정조 0년 · 목
余謂徐命膺曰。兵判出死生辦大事。於卿有光矣。命膺曰。毀譽間。臣不敢言矣。令讀 玉册文。余曰。文甚典重矣。
정조 0년 · 강
遣史官。諭奉朝賀洪鳳漢入對。
정조 0년 · 목
有面諭事故也。余謂宮官曰。再昨書啓事。誠怪矣。承旨亦失體矣。前左相大段非矣。其去就。今無可論也。當初不欲分而異者。專出於曲保之意。而今又若此。大段失着矣。
정조 0년 · 강
令該曹該道。顧助和協翁主遷窆。
정조 0년 · 목
聞其遷窆。余庸悵懷。有是令。
정조 0년 · 강
令弼善洪樂任牌招入直。
정조 0년 · 목
令曰。適因言端。下詢番次。弼善洪樂任。將欲尋單云。乍出旋入。殊欠以實之意。又禮貌官點下。待明朝。牌招入直。
정조 0년 · 강
召接製述官金陽澤蔡濟恭黃景源李徽之于尊賢閣。
정조 0년 · 목
令讀 玉册文。至黃景源李徽之所製文。余曰。文衡異於佗文。最好而頗多作矣。令蔡濟恭自讀其文。余曰。此重臣。 大朝每稱善矣。今者特召有意。余於卿待之。誠不泛然矣。○余曰。卿於度支西關。皆善爲之矣。濟恭曰。受重任。能免罪。莫非 聖恩也。余曰。曾於幕次價之終不出給司鑰處。余見其難也。以卿之西伯時振刷見之。不爲貪濁。可知矣。如卿者。不知中有可許之事矣。濟恭曰。臣待罪關西時。承 大朝別諭。故能盡心矣。余曰。何監司不承別諭。而尙有貪濁者。如卿者誠難矣。
정조 0년 · 목
輔德李鎭衡。兼司書洪國榮。持春秋集傳入對。
정조 0년 · 강
兩司大司憲朴相老。大司諫南玄老。執義沈命德。掌令兪恒柱洪周萬。持平姜★(亻+寅)。正言兪岳柱。合達。不從。
정조 0년 · 강
右副承旨鄭昌順上書。賜批。
정조 0년 · 목
書略曰。卽伏見掌令兪恒柱避辭。則其所謂年前一諫臣。卽指臣在諫長時事也。臺閣之任。旣許風聞。官師之規。不過相警。日月旣久之後。臣不必呶呶追卞。而言出司直。斷以爽實。則在臣私義。有難終嘿。兹陳短章。徑出禁門。乞削臣職。批以。一時失着。不是異事。爾其勿辭察職。
정조 0년 · 강
判府事韓翼謩上書。賜批。
정조 0년 · 목
書略曰。伏念臣年紀衰邁。神精凋落。謬叨重任。觸事昏憒。雖以向日事言之。 聖旨懇惻。可泣豚魚。邦禮則有。昭如日星。而始則聽瑩於承敎之際。終又妄發於仰對之時。不知不覺之中。遽自陷於罔赦之罪。倘微 聖恩之涵貸。睿度之包荒。臣安能得有今日哉。臣於是有舌莫捫。無面可顯。煩冤結轖。如窮人無歸。早夜所祝。惟在於遄伏常憲。少勵臣分。日前 聖諭之下。亦末由蠢動。罪上添罪。求死不得。昨又不自意。兼史遠辱。來宣睿敎。十行恩言。字字鄭重。釁孼如臣。何以得此。卽日趨造。以少伸祈祝叩謝之忱。固臣至願。而第臣所坐甚重。有關臣分。一時薄勘。未足贖其萬一。今乃夤緣倖會。自同平人。晏然復廁於班聯之間。則放肆無憚。孰甚於此。此臣所以荐承恩敎。而終不敢爲轉動之計者也。乞令攸司。重勘當律。以爲人臣不忠者之戒。批以。余之慇懃之意。已悉於昨諭。望卿入城。不啻如渴。巽章又到。尙爾處外。此心悵鬱。庸有旣哉。噫當初卿之所失。言語未暢而已。何嘗有一毫心迹之可言哉。 聖諭已勤。余亦釋然。今此所辭。無乃太過。今日雖已晚暮。明朝須卽入城。以副小子苦企之意。仍謝西樞。聽我面諭。
정조 0년 · 목
令曰。城門開閉。相批往諭。事體何等重大。而已閉之城門。曰以未閉。未傳之相批。曰以已傳。啓請之符驗。達下之徽旨。旣下還入。方入復請。承旨矇然不察之失。於是乎大矣。其在重事體之道。不可無飭。當該承旨。從重推考。
정조 0년 · 강
令弼善洪樂任重推。
정조 0년 · 목
令曰。若何然後。可以承牌耶。惟知戚屬之私恩。不知朝廷之大義耶。莫重殿講。以禮貌官之違牌。其將不得設行耶。今日處義。得不愧於古之曹佾乎。違牌徽旨勿施。弼善洪樂任。爲先從重推考。其令入來進參。
정조 0년 · 목
令曰。和協翁主遷窆日。遣內侍致祭。祭文。令藝文館撰進。
정조 0년 · 목
上命持入玉竹册文。承旨讀奏。 上起坐。余扶持。讀至 大殿玉册文。 上就席。
정조 0년 · 강
引接領議政禮堂于尊賢閣。
정조 0년 · 목
余曰。今番正副使有之乎。領議政金尙喆曰。今番則只有正使。禮曹判書趙重晦達言。壬辰年 太室祝文。以孝子嗣王孫書之。 毓祥宮則以國王書之。今番何以爲之乎。余曰。依前爲之好矣。領相曰。 大殿中宮殿上號時頭辭。以邸下書之乎。以大臣名爲之乎。余曰。此則余不敢指的言之。
정조 0년 · 강
座興泰門。試能麼兒講。
정조 0년 · 목
令堂上陪衛上立。春坊實兼官東西分立。贊拜訖。令曰。郞廳先爲捧講。不通者汰去。槪以中庶之有勢力者不知兵書。有濫叨之弊也。又令曰。擧子講册。以懸吐册給之。事極無據。嚴科場之道。不可置之。給册掌務官。兵判出去。決棍五度。余入內。少頃還爲坐榻。令曰。侍衛之不爲祗迎。卽介胄不拜之意也。近來侍衛壯士有祗迎之事。殊非古例。此後勿令祗迎。左副承旨吳載紹達言。座堂受講。事體重大。而音讀之誤處甚多。試官之檢察太疏。請入對試官。一竝推考。從之。令曰。講陣連三次不通。試官亦不免罪責。以此申飭。又令曰。禮房承旨旣入於 大朝入侍。而他承旨皆已申退。極爲駭然。都承旨以一院之長。不能檢飭。推考。
정조 0년 · 강
引接奉朝賀洪鳳漢于尊賢閣。
정조 0년 · 목
余曰。余有欲問者。今請來矣。日前申應顯書不爲上徹者。意專在於鎭安全保之道。而判府之忽又如此。果何意耶。余誠慨咄矣。對曰。睿敎至此。惶感不知所達矣。兄弟一體。其不善指揮。臣之罪也。前後睿德之鄭重若何。而在下之不善奉承。豈不痛歎乎。余曰。奉朝賀若預知此。則豈至如許之境乎。對曰。昏暗愚迷。倉卒構草。不審語意之如何故耳。余曰。其書啓。若 下詢則將何以爲之乎。究其本。其意不可知矣。對曰。家事任長。彼雖位在大臣。臣則視若幼弟。而其失着如此。臣當被勘矣。余曰。判府骨突。慨咄矣。若以情外言之。猶或可也。而理外之說。萬萬怪矣。對曰。渠則以人情事理言之。而都是不可矣。今番代聽之擧。環東土臣民。孰不慶忭。而不幸有此葛藤。豈不咄咄乎。余曰。謂儲君不能則之則字。旣非質言。而有此深怒。寧不怪乎。對曰。今承則字之敎。臣實釋然矣。余曰。驪陽宅淸風宅事。奉朝賀知之乎。對曰。臣豈不知。此所以世臣全國事安矣。令奉朝賀入現 惠慶宮。
정조 0년 · 강
領相編次人入侍。余侍坐。
정조 0년 · 목
上敎曰。上號日。於 太室。世孫前期詣展謁後。其夜親祭。上號後。詣 毓祥宮。不拘祭時。曉頭亦世孫具三獻親祭回來。大殿中宮殿同上册寶時。命大臣徽寧殿同時攝祀以獻。聞禮畢後。仍賀事。令儀曹知悉。又 敎曰。大殿徽寧殿中宮殿。今當聽政。世孫當獻册寶。亦令知悉。
정조 0년 · 강
遣承旨。諭判府事韓翼謩。
정조 0년 · 목
假注書柳誨達言。往諭于韓翼謩。則以爲自作之孼。關係甚重。終不可以時日之稍久。開釋之備至。有所自恕。棲屑之中。風寒外襲。憂畏內熏。一疾沈頓。恩旨之下。未免坐逋。惟願亟被嚴譴云矣。令曰。昨日之批。罄余至意。意謂朝來。卿已入城。書達又到。且聞卿恙。余心悵缺。繼以悶慮。念卿以八耋之年。棲遑郊坰。亦有月矣。起居之際。得無風露之傷。須卽入城。安心調理。俟其少間。卽爲謝命。同副承旨李普行達言。往諭于韓翼謩。則以爲十行辭旨。愈往愈摯。到此地頭。他不暇顧。謹當扶舁還次。少承德意之萬一云矣。
정조 0년 · 강
配時囚李東植于坡州牧。
정조 0년 · 목
義禁府以杖八十徒二年議達。依之。
정조 0년 · 강
判義禁具允明。書陳應避之嫌。賜例批。
정조 0년 · 목
書略曰。念臣金吾之任。卽臣弟允鈺之代也。開坐有令。顚倒出肅矣。試考大典則禁府亦入於相避條。一司與交代。雖無指的爲言。而亦無交代勿論之文。則不可晏然仍冒也明矣。乞下臣章於該曹。照例遞改。
정조 0년 · 강
引接判府事申晦于尊賢閣。
정조 0년 · 목
余曰。和協翁主遷葬時。無主管之人。判府看檢好矣。晦曰。大禮當前。且帶書寫之任。故不敢仰請矣。余曰。雖有成命。申判府事方帶書寫官。說書申光絅。其令給由往來。令曰。歸厚署柩材一部。擇送于和協翁主房。
정조 0년 · 강
令以禮記講規。問于大臣。
정조 0년 · 목
余問承旨曰。禮記張頭。何以付之乎。右承旨鄭昌順曰。以一二三四付之矣。余曰。只讀一大文則太小。若逐其文勢。截而分之。則經書分章。似未安。何以則爲好耶。講規。問于大臣可乎。都承旨徐有隣曰。殿講體重。似當問之矣。余曰。專經文臣殿講時。禮記應講規式。近久廢閣。難以憑考云。令禮官問于大臣稟處。又令曰。禮郞持此禮記。往議諸大臣。以文字書入。余謂徐有隣曰。禮記事。無博考處乎。有隣曰。似然矣。但當博取大臣議。斷自睿衷好矣。○都承旨徐有隣達言。殿講日字。詳考前例。則四孟朔初七日稟定。十一日開講矣。余曰。此後則依此擧行可也。
정조 0년 · 강
儒臣入侍。余侍坐。
정조 0년 · 목
上召見弼善洪樂任。司書尹尙東。 下詢曰。世孫講何書。樂任曰。以警世問答自省編進講矣。 上曰。今日講何書。樂任曰。今日則進講周易家人卦矣。 上曰。是書筵乎。樂任曰。以直宿故。不得開書筵。此乃召對也。 上敎曰。今聞春坊官所奏。書筵以直宿停云。雖云前例云。而予見于昔。其果然。沖子此時講學。可謂日復一日者。此後。依例爲之。
정조 0년 · 강
令自今日取稟書筵。
정조 0년 · 목
令曰。再昨日召對。宮官以勤學勤政。箴規于余。余甚嘉之。然以直宿停筵。一欲仰稟 大朝後開講。今則旣承間間開筵之 下敎。書筵。自今日依例取稟事分付。召對册子。前此旣有議定者。以啓蒙翼傳進講事。亦爲分付春坊。
정조 0년 · 강
令 廟社殿宮告由祭文。改撰以入。
정조 0년 · 목
余謂承旨曰。祭文全無詞彩。且多惱劣矣。近來詞臣不尙文。凡諸撰述。如是礙眼。今之知製。卽古之內制。意謂善製矣。右承旨鄭昌順曰。近來文官。決科後全不讀書。故鹵莾甚矣。余曰。古文衡西坡吳道一。以 莊陵祭文善製。至今流傳。古文衡宋相琦亦以一祭文事。至爲文衡矣。古則文有定價。今則全無文價。故如是耳。文章亦關世道之汙隆。文有治世之文。亦有亂世之文。無異於聲音之與政通。文章之若此。實非細事也。
정조 0년 · 강
兩司大司憲朴相老。大司諫南玄老。執義沈命德。掌令兪恒柱洪周萬。持平姜★(亻+寅)兪岳柱。合達。不從。
정조 0년 · 강
副提學金夏材上書。賜批。
정조 0년 · 목
書略曰。第念學求日新。事貴有終。竊覸睿質。英氣太露而間有欠於涵蓄沈深之意。辭令或遽而不濟之以寬裕凝靜之方。臣恐睿學。理有所未純。養有所未完而然也。伏願應務之暇。研窮舊學。細繹新得。以至救其偏而充其全。則是心一正而萬事無不正矣。夫在上之人。雖欲勵精圖治。未有獨運而能成其務者也。昔仲弓爲季氏宰。孔子戒之曰。先有司。赦小過。擧賢才。先儒釋之曰。不先有司。則君行臣職矣。不赦小過。則下無全人矣。不擧賢才。則百職廢矣。失此三者。百乘之宰。且不可爲。況天下國家之大乎。是以古之明王。勞於求賢。逸於任人。視其功過而賞罰之。此虞舜所以無爲而治也。伏願邸下深加留意。勿以束縳馳驟爲嚴。而必軫禮使之道。勿以趨走承順爲恭。而必先廉義之重。科目之外。別求山林隱德之士。致敬盡禮。以爲國人之矜式焉。嗚呼。爲孝之道固多端。而邸下今日之務。莫急於明 大朝之本志。以曉當世。夫卞嚴忠逆。是 大朝之綱紀。而隄防日壞。勸懲廉貪。是大朝之憲章。而躁競日甚。此皆群下不能將順其美。對揚休命之致。伏願邸下深鑑此弊。大明黜陟。其或不得自斷者。以次稟命而行之。則 聖心悅豫而睿孝益光矣。批以。書中陳規。言甚切實。皆中余病。深庸嘉尙。今爾此職。地望相當。爾其勿辭察職。
정조 0년 · 목
弼善洪樂任。兼司書洪國榮。持春秋集傳入對。
정조 0년 · 강
行召對于尊賢閣。弼善洪樂任。司書尹尙東。洗馬尹光濩。
정조 0년 · 강
時原任大臣議達禮記講規。
정조 0년 · 목
禮曹達。禮記講規。問議于時原任大臣。則領府事金相福以爲。未諳規例。不敢仰對云。領議政金尙喆以爲全篇盡讀。恐涉支離。隨大文之多寡。定講讀之自止。惟在臨時下令云。左議政李思觀以爲。大文大小。量宜自止。宜稟下令云。判府事韓翼謩以爲。情地危蹙。無以仰對云。判府事金陽澤以爲。勿拘板數之多少。隨其文勢之起結。惟在臨時下令云。判府事申晦以爲。滓穢賤臣。不能仰對云。判府事李溵以爲。全篇盡讀。分章試講。於斯兩者。不敢臆對云矣。余謂都承旨徐有隣曰。大臣之議。亦無別論。何以則爲好耶。有隣曰。斷自睿衷好矣。余曰。注疏或有可據之事乎。令記事官尹尙東持入注疏。觀之。則果有依據。仍令入直儒臣相議付籖以入。遂答禮曹草記曰。分章從注疏宜矣。
정조 0년 · 강
行書筵于尊賢閣。弼善洪樂任。司書尹尙東。翊衛韓用和。
정조 0년 · 강
召接禮曹判書于尊賢閣。
정조 0년 · 목
令曰。殿講只隔一宵。下令亦已多日。而擧行多有疏漏之事。該房承旨難免不察之失。推考。
정조 0년 · 강
召接戶曹判書于尊賢閣。
정조 0년 · 강
召接大提學于尊賢閣。
정조 0년 · 강
上命拜判府事李溵爲左議政。
정조 0년 · 강
召接大提學于興政堂。
정조 0년 · 강
余座興政堂。行專經文臣殿講。試官。判府事金陽澤。大提學李徽之。右尹李瀰。兵曹參議李秉鼎。行副司直趙㻐。行副司直徐浩修。行副司直金文淳。
정조 0년 · 목
余具翼善冠袞龍袍。陞座。卿官以下。行再拜禮。開講。試官承史春坊陪衛講員。皆令賜饌。日晚而講員尙多。故只留十人。餘皆出送。令曰。殿講未畢。諸試官別省記入直。講員明朝待令。
정조 0년 · 강
令司謁及行首別監等科治。
정조 0년 · 목
兼司書洪國榮達言。近來別監輩。無嚴特甚。渠輩之房。臣等常休息矣。昨日見之。則築墻塞路。紀綱所在。不可不嚴治矣。余曰。掖屬之無嚴。莫近日若也。關係紀綱。實非細慮。雖小於此者。隨現嚴勘。余之本意。則況今日之事乎。毋論番之出入。行首別監。首唱別監。令攸司今日內嚴問。捧口招以聞。若此而不能檢飭之司謁。焉逭其罰。爲先汰去。令攸司科治。○令曰。刑曹申目。旣已判下。別監車集。待明朝。令兵曹決棍二十度。
정조 0년 · 강
禮房承旨入侍。余侍坐。
정조 0년 · 목
上敎曰。今日有莫重下敎者。令九卿牌招。故正二品有尋單人乎。問于東宮。判尹金孝大再度給由云。今此莫重。本職許遞。其代都總管尹東晳爲判尹。牌招謝恩。又 敎曰。予之誠心尊奉。 兩宮一也。況乙亥年章廟托小子於 儲慶宮。於予今五代祖妣。昔年卽 高祖妣也。故其時 慈聖設茶禮。予奠酌。於今邦慶。豈可闕禮。特召時原任。意蓋此也。與九卿大提學文任。同爲議號以聞。議號奉入時。鼓吹至殿庭。奉覽後。盛彩轝。詣 儲慶宮　毓祥宮。已命沖子擧行。今何敢焉馬。沖子當隨詣。前後牌軍挾輦軍。只入正時。皆依前。鼓吹陪進。又敎曰。王世孫祗迎後。隨入集慶堂。
정조 0년 · 강
奉尊號。詣 儲慶宮。承旨鄭昌順。輔德李鎭衡。兼輔德徐有防。弼善洪樂任。兼弼善鄭民始。文學洪文海。司書尹尙東。陪衛。
정조 0년 · 목
是夜初更。余具翼善冠袞龍袍。乘輿出顯謨門。詣通陽門外。降輿入幕次。令前後牌軍。以外營入直一哨擧行。陪衛先爲待令。少頃。領議政金尙喆。奉儲慶宮尊號。入集慶堂。余祗迎訖。仍隨詣陞堂侍坐。 上命讀尊號。 敎曰。好矣。余奉尊號。步出通陽門外乘輿。出興化門外乘輦。詣 儲慶宮門外。仍詣神門內。令禮房承旨及都監堂上奉尊號。奉安于西龕室。余再拜訖。還宮。
정조 0년 · 강
有政吏曹判書金鍾正。參判具㢞。兵曹判書徐命善進。
정조 0년 · 목
以銀溪君楔爲都總管。
정조 0년 · 강
文學洪文海上書辭職。賜例批。
정조 0년 · 강
令差備內雇軍數。抄出以達。
정조 0년 · 목
令曰。昨日未及擧行者。兵曹堂上來詣差備門外擧行。又令曰。差備內本立雇軍數及新定式雇軍數抄出。兵判明日入對以達。
정조 0년 · 강
余座興政堂。行專經文臣殿講。試官。金陽澤鄭存謙李瀰李秉鼎徐浩修趙㻐金文淳。
정조 0년 · 목
令曰。專經文臣殿講居首者施賞。雖在續典。旣非純通。則今無可論。不通人。事當禁推。能誦後放送。而事係令前。亦爲勿論。後孟朔殿講時。更勿如是之意。令禮曹申飭。
정조 0년 · 강
左議政李溵。上箚辭職。賜答。
정조 0년 · 목
答以。 大朝別諭。旣勤且摯。卿何一向控辭。卿須仰體 聖意。卽爲造朝焉。仍令史官往諭。
정조 0년 · 강
余座興政堂。行專經武臣殿講。試官。李思觀徐命善張志恒洪檢李漢豊洪國榮鄭民始。
정조 0년 · 목
令曰。六鞱等篇。只一章而低一字。大文則勿論。
정조 0년 · 강
行晝講于興政堂。兼輔德徐有防。司書尹尙東。司禦金履安。
정조 0년 · 강
余座爲善堂。行武藝別監試藝。
정조 0년 · 목
令曰。張志恒徐有大。往中日廳。一百武藝別監。盡爲試藝。○令曰。專經武臣純通兩人。比較次待令。
정조 0년 · 강
行專經武臣比較于尊賢閣。試官。徐命善洪檢李漢豐洪國榮鄭民始。
정조 0년 · 목
令曰。專經武臣殿講居首張鉉佐。筒介弓矢賜給。
정조 0년 · 강
行召對于尊賢閣。兼輔德徐有防。司書洪國榮。洗馬尹光濩。
정조 0년 · 강
召接承旨蔡弘履禮貌官洪樂任于尊賢閣。
정조 0년 · 강
藥房入診。大臣入侍。余侍坐。
정조 0년 · 강
領議政金尙喆上箚。賜答。
정조 0년 · 목
箚略曰。卽伏見左揆箚本。以臣筵中辭職之事。引以爲難安之端。臣於此滿心慙悚。昨筵乞解之語。先陳於金甌請卜之際。繼達於鼎席備員之後。耿耿此心。神鬼可質。而豈料自己祈免之請。反爲僚相引義之端也。臨事迷錯。臣方自訟。僚相未出之前。臣之去就。尤無可論。伏乞亟賜處分。答以。卿不當自引。左揆亦不當自引。卿或念此。似不待余言。有所折衷者矣。況卿見帶都監。又差亞獻。而工役方張。誓戒迫近。則卿之尋箚辭免。恐非其時。卿其勿復控辭。卽起視事。庸副余側席待卿之意。仍令史官往諭。
정조 0년 · 강
判尹尹東晢。左尹沈履之。上書辭職。幷賜例批。
정조 0년 · 강
行 太廟上册寶親祭受誓戒。
정조 0년 · 목
余具遠遊冠絳紗袍。乘輿出顯謨門。詣景賢堂。親臨受誓戒。行禮如儀後。還內。
정조 0년 · 강
藥房入診。領相入侍。余侍坐。
정조 0년 · 강
召接尙衣提調金漢耆鄭厚謙于興政堂。
정조 0년 · 목
余曰。 進御衣襨。其在尊敬之道。召問卿等矣。衣襨不久。且以袞龍袍行禮則似不 進御。新件欲爲造備。卿等之意何如。漢耆曰。甚好矣。已爲待令矣。
정조 0년 · 강
行召對于尊賢閣。輔德李鎭衡。司書尹尙東。副率沈定鎭。
정조 0년 · 목
余曰。壬辰年預儀時。 親臨前例。知入乎。承旨蔡弘履曰。未及知入矣。余曰。處所何處。弘履曰。臣於其時。參預儀於崇政殿矣。余曰。昭穆班。昨有知入之令。而何以爲之耶。弘履曰。府吏輩未諳規例。問于鶴城君家。而姑未來矣。
정조 0년 · 강
奉朝賀鄭實上書。賜答。
정조 0년 · 목
書略曰。臣於蒙恩休退之初。國有朝賀之節。則不敢偃便。時或趨詣矣。自昨春癃老旣甚。疾病侵尋。轉側須人。伏聞賀禮將行於元朝。顧此床簀之喘。一向無減。自力登程。其勢末由。此生重覲。已無其望。則臣請以野人獻曝之誠。敢貢一言。問學政事。本非二途。臣願邸下講學而不遺乎物。論治而必本於學。則學爲有用而治得其道。此非臣創說。是從古聖賢相傳之旨訣。正合受用於今日。惟邸下察其意而納其說焉。答以。書陳可見愛余之意。余庸感嘆。病未參班。何傷之有。卿其勿辭。安意調養。
정조 0년 · 강
大司成金魯鎭。注書尹翊東。書陳應避之嫌。乞遞春秋兼銜。幷批下該曹稟處。
정조 0년 · 목
魯鎭與監事李溵。有親査應避之嫌。翊東與兼弼善鄭民始。有娚妹應避之嫌也。
정조 0년 · 강
藥房入診。時原任大臣入侍。余侍坐。
정조 0년 · 강
召接楊州牧使韓鼎裕部將許滌于尊賢閣。
정조 0년 · 목
余曰。牧使曾經承旨。今方出外。似當恪勤供職。其須仰體 大朝召還之意焉。余曰。儀仗陳列。誠非小事。在昔宋時。非竇儀輩則不得任其責。其責顧不重耶。再昨夜儀仗。汝果陳列乎。滌曰。然矣。余曰。陳列之行。果爲幾行。滌不能仰對。余曰。承旨出去。持儀仗班次圖。更爲入對。
정조 0년 · 강
召接戶工判于尊賢閣。戶曹判書具允鈺。工曹判書金漢耆。
정조 0년 · 목
余曰。戶曹有玉乎。余之所把玉圭。卽余幼時自 大朝造賜者也。其爲便於把持。尺度稍減於五禮儀。故視諸 大朝圭樣則甚小。此爲悚惶。將欲改造矣。允鈺對曰。只有傳來玉一片矣。
정조 0년 · 강
行晝講于尊賢閣。輔德李鎭衡。司書尹尙東。衛率洪一源。
정조 0년 · 목
令曰。明日次對。以 大朝次對爲之。
정조 0년 · 강
司書尹尙東。以惶恐待罪達。
정조 0년 · 목
令曰。明日親傳香。禮貌官望。尙不書入。此非不察乎。尙東達言。臣有不察之失。惶恐待罪。又令曰。明日親傳香。書筵宜請頉稟而取稟。非不察乎。尙東達言。惶恐待罪。又令曰。宜用齋戒而取稟。亦非不察乎。尙東達言。惶恐待罪。令以。三請待罪。不待下答。徑入筵席。已極未妥。而未下答之前。又請待罪。事之顚錯。莫此爲甚。然則當待罪之請。不免應文之歸。司書之處義。余莫曉也。
정조 0년 · 강
引接領議政金尙喆于尊賢閣。
정조 0년 · 강
詣 太廟展謁。詣 徽寧殿　毓祥宮　孝章廟　懿昭廟展拜。承旨鄭昌順。輔德李鎭衡。兼輔德李衍祥。弼善李商巖。兼弼善鄭民始。文學徐有防。兼文學李秉模。司書尹尙東。兼司書洪國榮。說書申光絅。
정조 0년 · 목
余具翼善冠袞龍袍。詣 太廟齋室。改具冕服。就版位。行四拜禮後奉審。出自西挾門。詣 永寧殿。就版位。行四拜禮後奉審。還至齋室改服。乘小輿出丹門。乘輦。詣昌德宮。入萬安門。詣 璿源殿。展拜奉審。由協陽門。詣 徽寧殿。展拜奉審。還由敦化門出宮。余召承旨。書令旨曰。紅袖之攔入衛內。關係紀綱。而今日出宮時。亦有此弊云。雖非本宮所屬。其在懲後之道。不可無飭。擔舁宮奴。自䛟宮査治。此後復有此弊。其令法司直爲科罪。又令曰。空闕守直。與襍人出入。自兵曹另飭。仍詣 毓祥宮孝章廟　懿昭廟。展拜後還宮。 上敎曰。今日隨輿將與軍。扈輦贊隊近仗軍。明日中日廳。總府騎堂。眼同試取書入。
정조 0년 · 강
上御集慶堂。受正朝賀。
정조 0년 · 목
上以袞袍御座。余亦以袞袍。率百官行禮如儀。時上候添劇。命行禮於便殿。服色亦以常服爲之。禮畢。行進饌禮。
정조 0년 · 강
余座景賢堂。受百官賀。下令旨飭諭中外臣庶。又下令旨勸農諸道。
정조 0년 · 목
具翼善冠袞龍袍。陞座。受賀如儀。令曰。余以菲才。猥承代聽之 命。識有所未逮。思有所未周。夙夜憂懼。如履淵氷。若無諸大夫之相與左右先後。則余沖人。其可以獨運乎哉。嗚呼。方今之弊。不一而足。而以言乎其大者。則玩愒度日而紀綱不立也。澆漓成習而風俗不正也。振紀樹綱。移風易俗。雖非一日之所可能也。然而發號施令。思有以立紀綱而正風俗者。卽當今之至務也。至若山林。卽衞道之本。而招延之禮或曠。朋黨爲亡國之兆而偏陂之習未已。科試所以作成多士而反啓僥倖之門。銓選所以簡拔人才而多循顏私之臼。戎政疏而陰雨無備。財用匱而經費不繼。爲守令者。剝割是事而無漢吏之良。在言路者。詆訐是尙而乏王臣之謇。民生日悴。何以懷保之。文風日替。何以振作之。貪婪轉甚而未見一人之抵法。苞苴公行而不聞四知之爲言。凡厥數者。皆是蠹國害政之本。欲求治理之成。宜先振刷之道。方當一初之會。又値三元之正。兹宣文字。誕敷心腹。咨我大小卿士。咸體此意。共濟國事。仍令承旨依故事。代撰宣布。都承旨徐有隣。左副承旨鄭昌順等。力請以原本頒示。從之。又令曰。余惟民惟邦本。食是民天。是以先王愛民之道。必以務農爲先。我 大朝五十年懷保之恩。浹洽于人心。每奉絲綸之下。心在元元爲敎。至誠惻怛。如父示子。而宣化分憂之臣。未善於仰承明命。布揚德意。使實惠未究。 聖心徒勞。哀我民斯。豈不窮困之日甚乎。嗚呼。守宰不廉。每多掊克之政。賦籍無限而亦有橫斂之㢢。白骨之徵。不禁於邑。黃口之簽。言念愍憐。鰥寡之㷀㷀。孤獨之孑孑。尤是王政之所當先者也。才收斗斛之穀。已罄於催租責稅。頓無事育之樂。而甚至於賣妻鬻子。舊還蕩滌之恩。盡歸於逋吏。災結分俵之惠。反入於貪官。至若水旱之災荐仍。山澤之利尠少。遊食甚多。曠土未墾。築堰之務。徒歸文具。借牛之喩。亦無實效。噫彼設賑之邑。浦戶之離散。峽氓之顚連。靜言思之。若恫在己。況今泰運方亨。壽域煕皞。而念彼蒼生。或無呼窮之歎歟。三元又屆。萬品方蘇。而嗟爾赤子。甚有同春之喜歟。西銘曰。民吾同胞。物吾與也。仁人之心。其於物也。尙有相愛之道。況於同胞之民乎。代聽以來。一念在兹。惟恐一夫一婦之不得其所。凡係接濟之方。專在於廟堂諸臣。而至於撫摩之道。此其方伯守令之事。咨爾方伯守令。須體此意。益勉益勉事。下諭于諸道觀察使兩都留守。
정조 0년 · 강
令 健元陵順康園正朝祭享贊者及吏曹郞廳拿處。
정조 0년 · 목
令曰。 健元陵贊者。以不及進參。致有罷漏時改差之境。贊者及祭享色郞廳姓名。査問以奏。都承旨徐有隣達言。 健元陵贊者洪獻輔。順康園贊者金尙選。俱不進參。極爲驚駭。享色郞之出帖。若能精詳。入直郞之摘奸。又或審察。豈有生頉之理乎。本院請推之外。無可施之罰。何以爲之。令曰。倂拿問處之。同副承旨李得永達言。順康園獻官。以享官不備之由。過享後。始乃書達。宜有規警之道矣。令曰。獻官罷職可也。
정조 0년 · 강
詣崇政殿。親傳 垂恩廟告由祭 香祝。
정조 0년 · 목
具翼善冠袞龍袍。乘輿出今在門。詣崇政殿月臺降輿。就版位。傳 香祝于獻官。降階柢迎訖。乘輿入今在門。還內。
정조 0년 · 강
遣兼司書洪國榮。詣 垂恩墓奉審。
정조 0년 · 강
上御集慶堂。行次對。余侍坐。
정조 0년 · 목
尙喆曰。次對之分行於望前後者。已有定式。則今日次對。當行於小朝。而昨夜有以 大朝次對爲之之令何也。余曰。 上意如是故耳。尙喆曰。今日則以 大朝特敎。別行次對。元定次對則退行以明日好矣。
정조 0년 · 강
上御集慶堂。行晝講。余侍講。
정조 0년 · 강
召接京兆三堂于尊賢閣。
정조 0년 · 목
余曰。 大朝五十年爲民苦心。必欲使一夫莫不得所。前後禁閭家之 敎。寔出於深仁厚澤。則仰體 聖意。恪勤率職。使權貴知戢。小民受惠。以致實政之下究者。卿等責也。僉曰。臣等敢不盡心。
정조 0년 · 강
召接諸承旨于尊賢閣。
정조 0년 · 목
余曰。尹泰淵之新買閭家爲幾何。都承旨李溎曰。合爲四家。而二家則毀撤而建屋五十餘間矣。
정조 0년 · 강
罷司書尹尙東職。
정조 0년 · 목
尙東牌不進。令以。罷職。
정조 0년 · 강
令武藝別監別試取施賞。
정조 0년 · 목
令曰。武藝別監之別試取。出於懲勸之意。入格者數亦不多。施賞依例爲之事。該房知悉。
정조 0년 · 강
以李商進爲司書。口傳也。
정조 0년 · 강
前忠淸都事金德元。書陳諸條。賜答。
정조 0년 · 목
書略曰。 御藥專委於局方。而未聞有廣詢博議之擧。其爲憂悶。當如何哉。伏願邸下。亟令提擧嘗藥之臣。及時搜訪。以禮延致。使得盡誠。益收實效焉。嗚呼。民惟邦本。本固邦寧。寧邦之策。只在於固本。而農爲天下之大本。務農之本則牛畜是已。我國牛畜。不爲不多。而以其潛屠狼藉。故日漸耗縮。每患失時。誠可憂悶。詗察潛屠。告官抵罪。勿爲懲贖。嚴刑定配。則犯屠者畏之。不敢如前之爲矣。我國軍制。一自五衛之法。廢格不行。委靡極矣。不可使聞於鄰國者也。伏願我邸下。亟令廟堂商確措置。廣開屯田。分番更休。逐朔鍊閱。以備衣袽焉。近年以來。文武之才。於斯爲盛。若果隨才用之。豈無其效也。然而登科數十年。或不沾寸祿。或一斥不復。抱牌餓死。殆半於國中。此足以感傷和氣矣。今若欲痛革淹滞之弊。永杜奔竸之習。則京外諸職。一從榜次差除。可使無勢力守本分者。均蒙恩沛。伏願我邸下稟于 大朝。斷而行之。以爲疏冤恢公之道焉。答以。書陳其令所司。條列稟處。
정조 0년 · 강
配尹泰淵于機張縣。
정조 0년 · 목
義禁府達言。前御營大將尹泰淵機張縣投畀。倍三道押付事批下矣。倍三道押送配所。
정조 0년 · 강
召接承旨禮判于尊賢閣。
정조 0년 · 목
余曰。禮判進前。承昨日 下敎乎。 各位册寶。當奉安于資政殿。而當日看品矣。奉入時。 寶東册西。入崇政殿庭後。看品于資政殿矣。以此擧行也。禮曹判書趙重晦達言。乙酉二月。 永禧殿擧動時。 宮殿廟四仲朔五享外。雖 親祭時。皆用素膳事。奉 承傳矣。今番 儲慶宮　毓祥宮　徽寧殿上 册寶祭。俱以三獻磨鍊。而事體甚重。祭物依五享四仲朔例擧行乎。從之。又達言。自前陵幸。春秋以稟。而壬戌因 傳敎春幸勿稟。只秋幸取稟。今番聽政節目中。 陵園殿祭。待稟 旨依 親祭例擧行事 啓下矣。今二月初一日。春陵幸當爲稟定於 大朝。故敢達。余曰。稟于 大朝也。又達言。 永禧殿酌獻禮。間二年取稟。曾有定式。今二月初一日。當爲稟定于 大朝。故敢達。余曰。稟于 大朝也。○令曰。旣有成 命。二十四日出宮前。 宗廟　徽寧殿册寶。 儲慶宮　毓祥宮册印。趁早奉詣。權安于崇政殿庭。待 下敎。捧 册寶官。以次奉進於資政殿庭。 御覽後香前奉詣事。 分付禮曹。 毓祥宮册印 徽寧殿册寶。 御覽。都監正日陪進。依初節目爲之事。一體 分付都監。
정조 0년 · 강
引接大臣備堂于尊賢閣。
정조 0년 · 목
領議政金尙喆曰。邸下新當一初之政。首擧淸明之治。百僚拭目。八域延頭。此實無疆之福。今於孟春之月。特行臨軒之朝。春者四序之首。在天爲元。在人爲仁。必以體元之德。益勉對時之化。則曷不休哉。自古有爲於始者。不免易忽於終。惟願施措之間。全始全終。作事之際。漸次進步。積漸成功。每以一漸字爲戒焉。余曰。終始之說好矣。當體念。左議政李溵曰。領相之言。誠好矣。一自代聽之後。連爲勤勵。古之不遑暇食。可復見於今日矣。然而傳曰靡不有初。鮮克有終。凡施爲之間。必謹其初而成其終焉。余曰。當體念。右議政李思觀曰。自古善治國者。未有文有餘而實不足者。惟望邸下無患虛文之未備。惟患實政之未究。余曰。當體念。尙喆曰。養廉勵耻。四維乃張。此人君勵世之道。惟願淬振廉義。不變末俗躁撓之風焉。余曰。果好矣。當留念。尙喆曰。昨日處分。宿將獲罪。雖是不幸。而國法則立。民心則服矣。余曰。 聖鑑孔照。處分均下幸矣。余曰。各宮賜藥。只憑醫女輩口傳受去。旣非事體。又易幻弄。誠悶矣。尙喆曰。頃以此事有令。實出節財之盛意。可見惠澤之及人矣。○尙喆達言。此前都事金德元上書也。其一。藥院諸醫。旣無卓異之識。亟令本院精通脈理曉達藥性者。及時搜訪事也。其言實出爲國之誠。豈曰無見。在昔儒醫亦有召見之事。顧今方外諸醫。未聞名稱表著者。莫重御醫之抄選。何可輕易變通。但勿論本廳與議藥廳。近因加資之頻數。原額之外。其敎太多。有名無實。此爲可悶。此後三廳有闕之代。專取其術業精明者。俾責實效。而今此德元所請。恐難輕議矣。余曰。余意亦然。置之可也。又達言。其一。睿德咸就。必籍經術之士。庶蹟凝熙。惟待賢良之才。搜之於巖穴。擧之於管庫。惟才是用事也。此則所論誠好。以人事君。雖在大臣。惟才是用。亦係選部。請益加申飭。余從之。又達言。其一。心來科擧頻數。文武淹滯。京外諸職。一從榜次差除。勿使銓官先後於親疏。取捨於思怨事也。人才取捨。何關榜次久近。而近來科擧頻數。官職窠窄。一登文科。未付文職。尙在虛司果。不知爲幾年者。不爲不多。如或一朝淹忽。使其立揚之願。反爲拘冤之歸。則豈不感傷和氣乎。振掩滯一事。最爲急務。不特文官。武弁亦然。請益加申飭兩銓。余曰。以此申飭好矣。又達言。其一。務農之本。在於牛畜。而鄕外潛屠狼藉。依懸房例輪送泮隸於八道不可不設屠處。一如兩都及廣州水原例。詗察潛屠。告官刑配。釋菜所用脯牛。亦令拌隸依四府例進排事也。京外潛屠之禁。連有朝令之嚴飭。而分送泮隸之請。誠是迂闊之論。此則請置之。余從之。又達言。其一。我國軍制委靡。束伍徒有虛簿。水軍散在峽邑。殆不服習。廣開屯田。分番更休。逐朔鍊閱事也。我國禁御兩營分番之制。卽亦兵寓於農之制。而廣開屯田。分番更休之請。猝難輕議。請今姑置之。余曰然矣。又達言。頃因戶曹判書具允鈺陳達。湖南辛卯年漕船變通之後。應下雜費不足之數。每年貸下於還穀。前後所貸。殆近二千石。還報無路。故新造十隻般。分屬當納七邑。作爲地土般。運納稅大同事。更商狀聞之意。分付本道矣。卽見全羅監司安兼濟狀達。則辛卯漕船加造之後。于今四年。無一臭載。如期準納。此誠民國兩便之政。今若作爲地土船。則早晚狼狽。可立而俟。大抵漕需不足。專由於未滿限改造之致。七年添改之弊。一切防塞。自今以後。一如都監船例。必以可合之材。各別完造。而前已添改者。自添改之年。始計七八年使用之意。嚴立科條。漕事善後之責。開錄于下。竝請令廟堂稟令裁處。而其一。法聖倉之靈光長城高敞等三邑稅大同塊木價負石價。乃他倉所無之例。自各其邑擔當。而兩條米六十一石零上下一款革罷事也。其一。聖堂倉之益山咸悅兩邑稅大同預備空石價及長城大同監營騎船糧。此乃他邑所無之例。自各其邑擔當。而兩條米三十三石零上下一款革罷事也。其一。三漕倉越回糧米二百五十七石零。卽不給騎船糧時所下者。自二去戊子以後。旣給騎船糧。則今此越回糧。係是疊下。永爲革罷事也。其一。京雜費每船元定十七石。而漕船容載。改以八百石後。二百石加載雜費五石十斗又爲加載。元定數外毋得更侵事。嚴飭京倉。每船加給之米。永爲革罷。則三倉所得之米。爲三百七十石零事也。其一。軍門移劃大同。卽收稅後區劃各邑者。而元無船價。故添載漕船則其補縮條。漕倉船價條中計給。其數殆近百石。自今爲始。此條區劃。不爲擧論於新屬邑事也。十隻漕船之加造。卽故道臣尹東昇之設置也。以其漕需之不足。還穀之貸用。雖有還作該邑地土船之議。但漕船地土船之間。民國之利害。不啻較然。今此道臣之條論。件件合當。若以此善爲變通。無弊遵行。則還穀可不犯用。漕船依舊自在。依請施行之意。請分付。余從之。又達言。近來都城之內。穿窬之患。比前忒甚。此豈設置兩捕廳之意哉。此專由於夜禁不嚴之致。兩捕將爲先重推。請俾有申飭之效。余從之。○思觀曰。俄以疏滞之意。領相旣有所達。而臣意則以虛司果出六。翰注陞六。參半收用似好矣。余曰然矣。○尙喆達言。醫技之設科試取。出於勸奬術業之意。且況入屬太醫者。必由毉科而進。則法意尤重。此後則初覆試。必以續大典所定八册。盡爲試講然後。許其試取事。永爲遵守。亦可爲修明舊典之一端。故敢達矣。余曰是矣。依爲之。兵曹判書徐命善達言。儀仗排列之規。旣承日前下令。故今方申飭部將。使之定軍人。依班次圖常事調習。不至臨時錯雜。而儀仗不在時 御所。故往來之際。多有掣礙之端。崇明門西水閣二間空虛。足可措置云。令戶曹修補。請以爲移藏儀仗之所。余曰。依爲之。陳列之錯雜。專由部將之生疏。南行部將旣是句當之人。則其所勤慢。宜有懲勸。此後褒貶。兵判受班次圖之講。觀其生熟。以爲等第之高下事。定式施行也。又達言。每當別試射時。差備官只憑衛吏之呼唱。塡書其中不中。故多有幻弄之弊。此後依軍門試射放例。使各該營。別定將校。與差備官眼同監放。則庶爲防奸之道。請以此定式施行。余從之。又達言。 擧動時補把馬。只是五匹矣。今則事體比前自別。且把入甚多。每有不足之患。自今爲始。以十匹擧行之意。請分付。余從之。大司諫南玄老達言。學者雖處靜中。用工亦難。況人主萬幾浩䌓。安能如學者處靜中與朋友討論乎。書筵卽靜中討論之地。而今此機務浩䌓之際。得無有妨於進修之工乎。伏願邸下於靜處。益加㴠養之工。以爲酬酢萬變之地焉。余曰。所陳是矣。當留意。○余曰。人君之治國。如學者之治心。先得門路之正然後。可見漸進之效。若使求治太速。作事無漸。則終見治不得而亂遂至矣。固難責備於庸君俗主。而至若宋之神宗。非無願治之心。但治不得其門。終使小人乘之而宋室遂衰矣。尙喆曰。睿敎誠至好矣。思觀曰。無容仰贊矣。
정조 0년 · 강
令沈翼雲北邊遠竄。
정조 0년 · 목
大司憲朴相老達言。沈翼雲薄有勝德之技。同負悖倫之罪。論其奸譎。弟兄同一心腸。 大朝處分旣下難兄難弟之 敎。如此凶邪之類。乍配旋宥。可謂失之太寬。豈可以庶民之混釋。遂弛隄防之至嚴乎。請沈翼雲北邊遠竄。依之。
정조 0년 · 강
令洗馬李沖改差。
정조 0년 · 목
大司憲朴相老達言。經明行修。是何等題目。苟非山林宿德負一代重望者。莫可輕議。向者有一相臣。猝然以四字題目。加之於蒙騃無識之人。至煩宸聽。遽辱除命。搢紳傳笑。士林代羞。事雖旣往。理難仍置。請洗馬李沖汰去。令以。臺言旣若此。則當之者勢難蹲據。改差。
정조 0년 · 강
令停啓兩臺。一竝削黜。當該承旨罷職。
정조 0년 · 목
大司諫南玄老達言。荐棘罪人沈翔雲之負犯至重。合辭請討。何等截嚴。而向來兩臺之不謀諸僚。遽然停啓者。大壞臺體。纔被譴削。旋蒙恩敍。物議久而愈激。請停啓兩臺。一竝亟施削黜之典。又達言。城門開閉。相批往諭。俱係莫重。則所當詳審。而初不致察。已閉之門。謂之未閉。未傳之批。謂之已傳。此雖一時做錯。其在事體。不可推考而止。請伊日當該承旨罷職。竝依之。
정조 0년 · 강
戶曹判書具允鈺上書賜答。
정조 0년 · 목
書略曰。臣昨伏見院啓。以向日請放朴奎壽事。有該堂重推之命。惶蹙無措。夫身爲獄官。不當放而請放。是何等罪過。臺啓薄勘。實出忠厚之意。畢竟問備。亦荷曲貸之恩。而在臣之道。不容自恕。玆敢冒瀆。乞治臣罪。以爲不職者之戒焉。答以。卿其勿辭。監董工役。
정조 0년 · 강
副應敎宋煥喆上書。賜答。
정조 0년 · 목
書略曰。臣自前後玉署春坊。一不敢承膺者。臣之情私。竊有所惶隕怵惕。萬萬難安者。蓋以頃年 大朝御製裕昆錄中。以亂逆之本。謂由於黨論。而推源於斯文。夫 聖敎所云斯文者。臣不敢的指誰某。而臣之先祖文正公時烈。適丁其時。身任邪正之卞焉。則今其名字。雖不入於指敎之中。其身自在裏許矣。在臣私義。固當獨拘遺書。深伏窮山。蹜蹐而沒齒而已。豈可自同時人。以爲進取之圖哉。所以從前華銜。一不冒膺者。良以是也。伏乞亟令鐫削。答以。爾勿過辭。從速察職。
정조 0년 · 강
持平李鼎運上書。賜答。
정조 0년 · 목
書略曰。向者栢府除命。適下於請討翔雲之日。章皇出肅。首先陳書而討之。繼又合辭而請之。噫。彼諫長。遽然停啓。不勝驚駭。以翔雲負犯至重。不可遽停之意。齊殾立異。此乃承宣之所仰奏。 聖上之所俯燭。方欲進前引避之際。副學忽發請罷之啓。謂之無一人立異。又謂之依違顧瞻。噫。是何言也。諫長之獨停莫重之啓。大壞臺體。已無足道。副學之徑罷立異之人。有關心術。吁亦可怕。雖然。此莫非臣見輕之致。至今追思。愧恧靡措。新除之下。承膺無路。乞削臣職焉。邸下聽政之初。屛黜奸細。庶幾世道稍靖。而朝著之上。去一養厚。又有一養厚在焉。國家之憂。將無可已之日矣。惟彼李秉鼎。本是蔑倫悖義嗜利無恥之人。其父之年前所遭紾兄奪官之目。是何等人倫之變。而事由其子。累及厥父。則渠安敢抗顏人世。復玷官爵。而恬不知媿。勢家權門。東附西趨。前後淸官美職。無非傷人害物而得之者矣。竊觀近日翶翔禁闥。希覬榮寵。張眉吐氣。擧措怪駭。厭然掩其不善。有若無故者然。今以此人。復叨華貫。則畢竟病國害家。不待智者而較然矣。臣謂李秉鼎淸要之任。一竝刊改。一依尹養厚例。亟施屛裔之典。斷不可已也。答以。當諭於令旨矣。
정조 0년 · 강
時原任大臣諸承旨。禮堂玉堂兩司請對入侍。余侍坐。
정조 0년 · 강
引接大臣于尊賢閣。
정조 0년 · 목
余曰。湯劑不爲 進御。悶迫矣。令承旨讀奏李鼎運上書。余曰。大臣意何如。領議政金尙喆曰。一篇慘刻矣。左議政李溵曰。李秉鼎乃父之子。氣力文華可用之人矣。右議政李思觀曰。此非就事論事之意。誠非矣。余曰。閨門之事。豈是他人所可道者。殊非淸朝忠厚之風矣。近日朝象。如是不佳。五十年寧靜之風。有若自近日壞了。豈不大可憂悶乎。何以處之則好耶。領相曰。處分務歸於得中則好。而言路亦不可摧折矣。余曰。李秉鼎爲人。余雖不能深知。而比之尹養厚則豈不難哉。尹養厚余已知矣。向日儒臣書。可謂故宰相行錄矣。余曰。李秉鼎副學時上書隄防二字。可謂賢矣。臺書若或有異於此則罪固不小矣。李秉鼎樹立大矣。
정조 0년 · 강
罷持平李鼎運職。
정조 0년 · 목
令曰。向日儒臣之論尹養厚。辭理俱嚴。無所噴薄。余之所以許聽者。知其公議也。今見李鼎運之書。滿紙張皇。乃是勒成之說。如是彈人。人果自服乎。官師相規。何所不可。而架鑿備至。捏虛太甚。已非淸朝忠厚之風。從前爲此習者。余嘗痛之。況今一初之時。有此寒心之擧。世道之憂。庸有旣哉。李秉鼎有罪無罪。自當有公是非。而隱然歸之於尹養厚一例者。有何可執之端耶。且夫婦之間。有非他人之所可知。使李鼎運雖爲其姻婭親戚。決不敢發之口舌。筆之章奏。今以行路之人。質言閨門之事。其心雖出於急構。其跡自歸於不忍。其在鎭末俗樹臺風之道。初欲仰稟 大朝。以請 處分。方以調劑之或不如前。 辭敎非常。此時瀆擾。亦非余本意。姑示薄警。從當更處。持平李鼎運爲先罷職不敍。
정조 0년 · 강
諸承旨持公事入對于尊賢閣。
정조 0년 · 강
以李漢膺爲總戎使。備薦也。
정조 0년 · 강
令中官金尙澤越俸。
정조 0년 · 목
令曰。中官金尙澤公事掩置。越俸一等。
정조 0년 · 강
召接禮房承旨都監堂上于尊賢閣。
정조 0년 · 목
余曰。 親祭時。承旨齋宿。爲三日乎爲二日乎。親祭時日記。禮曹齋宿節目持入。○令曰。差 祭玉堂。一竝牌招齋宿。○令曰。諸宮官一竝牌招齋宿。○令曰。明日手押時刻。隨時待下令詣閤。處所陪衛諸事。竝依前擧行事分付。
정조 0년 · 강
召接都監堂上禮房承旨吏曹郞廳于尊賢閣。
정조 0년 · 목
余曰。吏曹郞廳出去。諸執事摘奸以來。○令曰。陪從承旨執事承旨牌招齋宿。又令曰。 册寶無 臨殿御覽之敎。而以再昨 下敎奉覽。似是自內御覽。御覽一節。自內磨鍊事。分付儀曹。
정조 0년 · 강
召接承旨洪相纘于尊賢閣。
정조 0년 · 목
余曰。總戎使令書改撰與否知入。不可經宿。斯速製入之意申飭。
정조 0년 · 강
判府事申晦上箚賜答。
정조 0년 · 목
箚略曰。伏見都憲新達。其論前洗馬李沖事。譏斥臣備至。滿心慚恧。臣與沖本無面目之雅。亦非姻戚之親。而偶聞其閉戶讀書。謹飭自持。躁競浮囂之世。此猶可貴。故果有所擧矣。臺言峻發。請命汰遞。則臣之誤薦之罪。益無所逃。乞降威命。以昭法紀。答以。昨日臺達。於卿別無礙逼之語。卿何過引。卿其安心勿辭。仍令遣史官往諭。
정조 0년 · 강
有政。吏曹參判具㢞。兵曹判書徐命善進。
정조 0년 · 목
以李商巖爲輔德。朴在源爲校理。雲山君楢爲都總管。金履中爲洗馬。
정조 0년 · 강
令明日宗親府昭穆班。以次書入。
정조 0년 · 목
上曰。再明吾當受致詞乎。都提調李溵曰。臣等之心猶以爲遠也。 上曰。東宮當陪往 册寶耶。領議政金尙喆曰。然矣。尙喆曰。 寶册內入之後。當看品於資政殿乎。 上曰。以予之氣。何以 看品乎。尙喆曰。傳香時刻。當待 下敎耶。 上曰。予方下敎矣。○上敎曰。明日儀註嚴節次安徐。只入正時。先傳 香祝。仍傳 册寶。傳 儲慶宮 毓祥宮香祝。仍傳册印。香祝安於龍亭。册寶印安於要彩輿後。細仗鼓吹。奉詣時。予當柢迎東月臺。陞降誠難。今聞淸商門亦有傳香之例云。於崇政殿庭親傳祗迎。禮房知悉。 太室香祝册寶。世孫隨詣後。 儲慶宮　毓祥宮亞獻官先爲隨詣。奉安幄次。待世孫詣伸禮。 徽寧殿祭則先爲册寶。予受時。初獻官獻焉。
정조 0년 · 강
引接都監都提調禮房承旨于尊賢閣。
정조 0년 · 목
余曰。臨時則易爲窘急。今日入侍時。大臣稟定凡節。以傳 香仰稟也。余曰。禮貌官須熟看儀註。無至失措。
정조 0년 · 강
召接副提學金夏材于尊賢閣。
정조 0년 · 목
余曰。副提學金夏材持禮記入對。○夏材進伏曰。臣於日昨李鼎運之書。竊有憂慨者矣。夫李秉鼎之父子持論。本自公平。而秉鼎之向年聯箚。實關衛道。近日章奏。亦出嚴防。臣只見其有功。未見其有罪。設有官師相規之事。惟當就事論事。而乃以不近人理之說。勒加詬辱。況閨門之內。實非外人所知者。處分令旨中。其迹自歸於不忍之敎。已洞燭無餘。噫。一人之被論。猶屬細故。竊恐自此以後。向善者無所勸。爲惡者無所懲。不可不更加嚴處。以鎭朝著不靖之習宜矣。余曰。所達誠得論思之體。余之於副學。期以地望者。果不誤矣。李鼎運之撑腸禍心云者。實渠自道。若此而寘而勿論。不知何樣機關出於暗黑之地。余之隱憂。豈過乎哉。況翶翔媒寵之說。以余頗眷顧於前副學書奏而然矣。此必欲空朝廷之計也。所請依施。前持平李鼎運亟施屛裔之典。余曰。當初處分時。非不欲嚴處。而猶屬臺言。欲待公是非矣。今此所陳。誠得體矣。李秉鼎設有一二可言之事。向者數件事功。足以掩過矣。副學獨能挺身以奏。可謂不負矣。自應敎時。已知其難矣。輔德徐有防曰。此不嚴處則實非小憂。處分果明正。甚幸矣。余曰。先正所謂三綱淪而九法斁。相率入於禽獸之域云者。不幸近之矣。尙何言哉。兼司書洪國榮曰。副學旣擧其職。處分又得嚴正。深幸矣。○令曰。李鼎運亟施屛裔之典。○余曰。擧條未及出則注書持此下令。招當直都事。使之卽爲擧行。
정조 0년 · 강
令檢閱柳偁削版。承旨蔡弘履罷職。
정조 0년 · 목
令曰。旣非命官。又非考官。則參考官之能否。何敢論列。外議之如何。尤何敢質言於筵席。關係紀綱。不可無飭。檢閱柳偁削去仕版。入對承旨看作例事。嘿嘿而退。難免不職之失。左承旨蔡弘履罷職。
정조 0년 · 강
令 上尊號後。版位問安。依例爲之。
정조 0년 · 목
令曰。 上尊號後版位問安。依例以廣達門外爲之。都承旨及禮房承旨知悉。
정조 0년 · 강
詣興泰門外。親押 太廟及各位上册寶時 香祝。
정조 0년 · 목
具翼善冠袞龍袍。就位親押如儀。○令曰。領相如不出去。留待之意。兼史往諭。又令曰。禮曹判書入對。又令曰。禮判少退。待大臣入對。同爲入對。又令曰。 徽寧殿册寶。旣無 親傳之 敎。上 號日自都監直爲陪進事分付。又令曰。禮判陪 册印。仍留 毓祥宮。 太室禮儀使。以預差陞實事分付。又令曰。領議政入對。又令曰。禮房承旨更爲入對。又令曰。大提學李徽之牌招。致詞箋文製進。○禮曹判書趙重晦曰。 各位册寶排進時。儀仗二件不足矣。余曰。 徽寧殿　永寧殿不爲親傳。則似無不足之慮。推移用之也。禮畢還內。
정조 0년 · 강
朴祐源單付檢閱。
정조 0년 · 목
令曰。左右史不可不備。當次翰林。令該曹付職。
정조 0년 · 강
以成光默金熲爲翊贊。李敏輔爲司禦。李耆永爲衛率。
정조 0년 · 목
令曰。在外桂坊竝改差。口傳差出。
정조 0년 · 강
召接禮房承旨鄭昌順于尊賢閣。
정조 0년 · 목
余曰。儀註多有違舛者矣。右承旨鄭昌順曰。儀註與笏記違異者。果多矣。
정조 0년 · 강
令 時御殿修理。勿爲磨鍊。
정조 0년 · 목
令曰。今當大禮。 時御之殿。不可不修理。而俄者靳許。出於昭儉之盛德。修理諸事。勿爲磨鍊。鋪陳簾帳。依會祥殿例內入事。分付戶曹。
정조 0년 · 목
余曰。禁軍二百名番將領之乎。命善曰。番將二員領之而排立左右矣。余曰。 大朝曾前 親祭時。兵判及百官齋宿。何以爲之乎。命善。曰 大朝若自內宿齋。則兵判宿於龍虎營。其他總管諸侍衛。宿於闕外各司。 大朝若宿齋於差備之外。則兵判及總管入宿於闕內矣。余曰。依前例爲之。左副承旨申大升曰。禮房承旨之明日三處香祝擧行。皆以親傳香例待令矣。余曰。親傳香例待令。
정조 0년 · 강
令班列張傘。依古例爲之。
정조 0년 · 목
口令曰。班列張傘。雖以一時飭敎。今爲謬例。動輿與 動駕。事體有異。此亦古例。明日若雨下則待雨具令許令張傘。東西班則只二品以上。駕後則只政院春坊藥房爲之。皆依古例事分付。
정조 0년 · 강
罷捧 金寶官鄭義達職。
정조 0년 · 목
吏曹達言。今番各差備官齋宿處所摘奸。則 徽寧殿捧 金寶官鄭義達。初旣出齋。無端旋歸。終不還來。以致出闕云。其代以 太廟捧 金寶官李魯述兼差改付標以入。而若不嚴懲。無以懲後。而本曹請推外無他罰。何以爲之。令以。罷職。
정조 0년 · 강
金吾以李鼎運康津縣屛裔押送達。
정조 0년 · 강
上詣崇政殿 親傳 香。余入參。仍陪進 太廟 香祝及 册寶。